PROJEKTNI ZADATAK

**24\_Nadogradnja sustava za edukacije poljoprivrednika eUčenje**

PROJEKT

Ev. br. nabave: 68/2024/JN

Nadogradnja sustava za edukacije poljoprivrednika eUčenje

POSLOVNI KORISNIK

UPRAVA ZA STRUČNU PODRŠKU RAZVOJU POLJOPRIVREDE

NOSITELJ PROJEKTA

Glavno tajništvo

Sektor za informacijske sustave, upravljanje imovinom i informiranje

**SADRŽAJ**

[1. Uvod 3](#_Toc181090656)

[2. Poslovna potreba 3](#_Toc181090658)

[3. Postojeće stanje 3](#_Toc181090659)

[4. Opseg zadataka 3](#_Toc181090660)

[5. Upravljanje projektom 4](#_Toc181090661)

[6. Obveze naručitelja 5](#_Toc181090662)

[7. Obveze ponuditelja 5](#_Toc181090663)

[8. Standard isporuke 5](#_Toc181090664)

[9. Primopredaja sustava, dokumentacija i edukacija 7](#_Toc181090665)

[10. Jamstvo 8](#_Toc181090666)

[11. Poslovna tajna 9](#_Toc181090667)

# Uvod

Opseg projekta obuhvaća nadogradnju postojećih tečajeva s još 4 nova odnosno konverziju stručnih sadržaja.

Uprava za stručnu podršku razvoju poljoprivrede Ministarstva poljoprivrede, šumarstva i ribarstva (u daljnjem tekstu Uprava za stručnu podršku) provodi edukacije poljoprivrednika u sklopu Intervencije 78.01. iz Programa ruralnog razvoja RH 2023. - 2027.

Uprava za stručnu podršku je 2024. godine pokrenula projekt eUčenja te zasad održava 2 tečaja: IAKS mjere 2024. i EKO SHEME + PROIZVODNO VEZANA PLAĆANJA (biljna proizvodnja) 2024. Sukladno potrebama poljoprivrednika i poslovnih procesa Uprave za stručnu podršku planirana je nadogradnja sustava eUčenje s 4 nova tečaja: OUP dopunska izobrazba, EKO Sheme, Tečaj prerade mlijeka te Proizvodnja jakih alkoholnih pića.

# Poslovna potreba

Od travnja 2024. godine u sustavu eUčenje pokrenuta su 2 tečaja (IAKS mjere 2024. i EKO SHEME i PVP (biljna proizvodnja) 2024.). Slijedom redovite komunikacije s poljoprivrednicima i službenicima Uprave na terenu, utvrđena je potreba uvođenja novih tečajeva u sustav eUčenje. Obzirom da je svake godine 100 000 poljoprivrednika u potrebi za odrađivanjem edukacija, a kako bi odradili neku od preuzetih obveza prema Agenciji za plaćanja, uvođenjem novih tečajeva će se dodatno rasteretiti sustav te omogućiti poljoprivrednicima, obveznicima edukacija, odrađivanje obveze u vremenu kad njima odgovara.

# POSTOJEĆE STANJE

Sustav je uspostavljen korištenjem SCORM paketa u Loomen sustavu kojeg održava CarNet, a koji je zasnovan na alatu Moodle te se od Ponuditelja očekuje suradnja i komunikacija s CarNet-om.

SCORM paketi su prilagođeni vizualnom identitetu Ministarstva te je Ponuditelj dužan konverziju sadržaja prilagoditi postojećem vizualnom identitetu.

# Opseg zadataka

Sukladno utvrđenim potrebama, potrebno je pripremiti 4 nova tečaja (OUP dopunska izobrazba, EKO Sheme, Tečaj prerade mlijeka, Proizvodnja jakih alkoholnih pića), za koje je, uz postojeće kanale komunikacije i korisničku podršku (webinar-i, tečajevi uživo), potvrđeno rastuće zanimanje i broj novih korisnika kroz eUčenje.

U sklopu projekta Ponuditelj je dužan izvršiti uslugu konvertiranja priređenog stručnog sadržaja u oblik za eUčenje za tečajeve koji u klasičnom učioničkom formatu traju od 6 do 16 školskih sati i to tečajeva:

* OUP dopunska izobrazba - 6 školskih sati
* EKO Sheme - 6 školskih sati
* Tečaj prerade mlijeka - 16 školskih sati
* Proizvodnja jakih alkoholnih pića - 14 školskih sati

Tečaj prerade mlijeka i Proizvodnja jakih alkoholnih pića, osim prezentacija u Powerpoint i/ili Word obliku, imaju za potrebu implementaciju video sadržaja unutar tečaja. Ukupno trajanje videa na Tečaju prerade mlijeka je 21 minuta kroz 8 videa, a na Proizvodnji jakih alkoholnih pića je 13 minuta kroz 4 videa. Naručitelj će izrađene Powerpoint i/ili Word materijale dostaviti odabranom Ponuditelju za implementaciju u sustav eUčenje najkasnije 30 dana od dana zaprimanja narudžbenice. Video materijali će se dostaviti odabranom Ponuditelju u roku 150 dana od dana zaprimanja narudžbenice.

Sadržaj koji će se konvertirati i prirediti u sustav eUčenje, Naručitelj će prirediti odabranom Ponuditelju u PPTX, DOCX i u standardnom video formatu.

Nadogradnja sustava sastoji se od sljedećih tečajeva:

1. OUP dopunska izobrazba
2. EKO Sheme
3. Tečaj prerade mlijeka
4. Proizvodnja jakih alkoholnih pića

Rok za konverziju materijala i postavljanje na Loomen sustav je 180 dana od dana zaprimanja narudžbenice.

# Upravljanje projektom

Nakon potpisivanja Ugovora i Izjave o povjerljivosti (NDA) održat će se inicijalni sastanak.

Na inicijalnom sastanku: Ponuditelj prezentira projektni plan aktivnosti predstavnicima Naručitelja,

* Ponuditelj i Naručitelj predstavljaju voditelje projekta i projektne timove,
  + voditelji projekta obiju strana osnovni su kanal komunikacije te moraju biti uključeni u sve aktivnosti na projektu,
* Ponuditelj i Naručitelj dogovaraju dinamiku i ključne faze provedbe projekta koji su temelj za praćenje izvršavanja Ugovora,
* Ponuditelj i Naručitelj dogovaraju dinamiku izvještavanja o statusu projekta,
* Ponuditelj i Naručitelj definiraju rizike i plan upravljanja rizicima.

Nakon izvršene isporuke i testiranja neke od faza ili cijelog projekta voditelji projekta Naručitelja i Ponuditelja potpisuju Primopredajni zapisnik. Primopredajni zapisnik temelj je za ispostavljanje računa. Potpisom završnog Primopredajnog zapisnika zatvara se projekt.

# Obveze naručitelja

Naručitelj se obvezuje da će:

* osigurati voditelja projekta i projektni tim koji poznaju poslovne procese vezane uz provođenje projekta,
* osigurati infrastrukturu u okviru one s kojom raspolaže Ministarstvo poljoprivrede, šumarstva i ribarstva potrebnu za realizaciju projekta,
* omogućiti prihvat isporuka na vrijeme prema projektnom planu,
* eskalirati uočene rizike koji ugrožavaju provedbu projekta prema voditelju projekta Ponuditelja, bez odlaganja,
* izvršiti plaćanje temeljem ispostavljenog računa, a nakon izvršene isporuke, testiranja i potpisivanja Primopredajnog zapisnika,
* osigurati osobe za konzultaciju i testiranje uspostavljenog sustava,
* osigurati dostupnost relevantnih sugovornika sa znanjem poslovnih procesa,
* osigurati komunikacijski kanal prema predstavnicima CarNeta za provedbu Projekta.

# Obveze ponuditelja

Ponuditelj se obvezuje da će:

* osigurati stručne i materijalne preduvjete za izvršenje projekta,
* obveze preuzete ovim Projektnim zadatkom obavljati po pravilima struke, vodeći se najvišim profesionalnim, etičkim i stručnim standardima,
* izvršiti sve ugovorene obveze u skladu s projektnim planom i u roku,
* imati na raspolaganju tehničke stručnjake sukladno propisanim uvjetima iz Dokumentacije o nabavi,
* davati cjelovite i točne informacije i artikulirati potrebne pretpostavke na strani Naručitelja radi urednog izvršenja ugovornih obveza sukladno projektnom planu,
* eskalirati uočene rizike koji ugrožavaju provedbu projekta prema voditelju projekta Naručitelja, bez odlaganja.

# Standard isporuke

Zbog specifične prirode posla, aktivnosti definirane ovim projektnim zadatkom izvršavat će se na lokaciji Ponuditelja, a procesi zaprimanja podataka i kontrole kvalitete na strani Naručitelja.

Ako se izvršenje aktivnosti odvija na lokaciji Naručitelja, djelatnici Ponuditelja će o svom dolasku u prostorije Naručitelja, o učinjenom poslu i o odlasku obavijestiti ovlaštene predstavnike Naručitelja.

Ponuditelj će obavljati sve tražene aktivnosti sukladno zakonu struke.

Ponuditelj se obvezuje u svom radu primjenjivati načela u skladu s Općom uredbom o zaštiti osobnih podataka (Uredba (EU) 2016/679).

Ponuditelj se, prilikom realizacije, obavezuje voditi brigu o pristupu osoba s posebnim potrebama kako je definirano Zakonom o pristupačnosti mrežnih stranica i programskih rješenja za pokretne uređaje tijela javnog sektora (NN 17/2019).

Korisnici informacijskog sustava koji se ovim projektnim zadatkom isporučuje moraju moći raditi bez dodatnih zahtjeva na kupnju posebnih programskih licenci, instalacije dodatnih drivera, programa, alata ili zasebnim podešavanjima postavki u internet preglednicima. U slučaju kad mije moguće izvršiti projektni zadatak na drugi način, Ponuditelj u sklopu prijave na natječaj mora jasno iskazati resursne potrebe, npr. licence, hardverske zahtjeve, zahtjeve za dodatnom opremom i slično.

Ponuditelj će uspostaviti dva sustava; testni i produkcijski te definirati i dokumentirati postupke i procedure prilikom prelaska s jednog na drugi. Sve promjene i radovi izvoditi će se na testnoj okolini, a tek nakon potvrde naručitelja, validirane promjene i nadogradnje sustava primijenit će se na produkcijskom sustavu.

Za potrebe nadzora i sljedivosti, Ponuditelj mora osigurati da bude zabilježeno:

* svaki pristup sustavu i odjava sa sustava,
* svaki unos, brisanje ili promjena podataka,
* svako pokretanje i završetak obrade.

Zapisi moraju sadržavati informacije o tome tko je i kada napravio određenu aktivnost. Ovi zapisi bilježe se putem standardnih mehanizama operativnog sustava ili zapisuju u bazu podataka ili tekst datoteke na način da mogu biti dostupni i čitljivi vanjskim sustavima.

Za potrebe integracije podataka s ostalim sustavima, Ponuditelj će osigurati web servise/API-je uz upotrebu standardnih protokola i formata. Funkcionalnosti koje je potrebno napraviti opisane su u Opsegu zadatka. Za zaštitu i razmjene podataka koristit će se standardni sigurni protokoli i kriptografski ključevi za enkripciju podataka (TLS ili slično).

Ponuditelj mora osigurati mehanizme za izvoz i uvoz svih podataka u strukturiranom obliku.

Ponuditelj za potrebe backup-a i restore-a mora, ukoliko je potrebno, osigurati odgovarajuće agente za povezivanje na backup sustav Naručitelja. Ponuditelj mora definirati procedure za provođenje i testiranje backup-a i restore-a.

# Primopredaja sustava, dokumentacija i edukacija

**Primopredaja sustava** uključuje najmanje sljedeće (ako je primjenjivo):

* opis arhitekture sustava,
* LLD obrazac,
* Funkcionalnu specifikaciju,
* procedure za testiranje,
* postupke i procedure za prelazak s testnog sustava na produkcijski,
* Korisničku dokumentaciju,
* dokumentaciju za administratore/operatere sustava,
* procedure za provođenje i testiranje backup-a i restore-a.
* isporuku izvornog koda u direktorij na serveru koji se dogovara s Naručiteljem u nekompajliranom obliku, uključujući sve komentare i u skladu s pravilima struke, zajedno s Izjavom o trajnom, neotuđivom i neisključivom pravu iskorištavanja implementiranog programskog rješenja te naziv i verziju sustava (tehnologije) u kojem je programsko rješenje napravljeno,
* uz isporuku izvornog koda (engl. source code) u nekompajliranom (izvornom) obliku, uključujući sve komentare i u skladu s pravilima struke, Ponuditelj je dužan dostaviti Izjavu o trajnom, neotuđivom i neisključivom pravu iskorištavanja implementiranog programskog rješenja.
* opis strukture baze podataka i proceduru za "data dump" baze u cijelosti i u strojno čitljivom formatu,
* specifikacije API-ja,
* administratorske pristupne podatke za testnu i produkcijsku okolinu za sve dijelove Sustava uključujući i bazu podataka s pravima na sve akcije nad sustavom i bazom podataka,
* Primopredajni zapisnici
* Izjava o zatvaranju projekta.

Ponuditelj je dužan, osim isporuke korisničke dokumentacije, prezentirati sustav korisnicima i administratorima sustava te ih **educirati** u mjeri koliko je potrebno da su u mogućnosti samostalno koristiti i administrirati sustav.

Naručitelj stječe trajno, neotuđivo i neisključivo pravo iskorištavanja implementiranog programskog rješenja za sve djelatnike, prostorno neograničeno na teritoriju Europske Unije.

Naručitelj samostalno određuje krajnje korisnike sustava, ali nema pravo prodaje ili ustupanja programskog rješenja trećim stranama, osim javnopravnim institucijama čiji je osnivač Republika Hrvatska, a prava i dužnosti osnivača obavlja ministarstvo nadležno za poljoprivredu te pravnim osobama s javnim ovlastima, a čiji je osnivač Republika Hrvatska. Ustupanje trećim stranama ne podrazumijeva uspostavu nove fizičke ili virtualne lokacije programskog rješenja kod trećih strana.

Podaci u bazama podataka ovog programskog rješenja vlasništvo su Naručitelja.

**U slučaju raskida** **ugovora** Ponuditelj je obavezan isporučiti podatke i sve elemente za njihovu interpretaciju u strukturiranom, strojno čitljivom (primjerice CSV, XLS, XML, JSON, HTML i sl. format) elektroničkom obliku.

Ponuditelj, nakon raskida ugovora i nakon potvrde Naručitelja o urednom preuzimanju i interpretaciji podataka, mora obrisati podatke sa svih medija na kojima su pohranjeni. To se odnosi na transakcijske baze podataka, pomoćne datoteke te na sigurnosne kopije kod Ponuditelja.

Sve odredbe navedene u ovom članku projektnog zadatka odnose se na sve eventualne podizvođače koji mogu biti angažirani u realizaciji projekta.

# Jamstvo

Jamstveni rok na uspostavljen i prilagođen sustav za eUčenje traje 12 mjeseci.

Jamstveni rok počinje teći i formalno se računa od idućeg kalendarskog dana nakon datuma potpisa Primopredajnog zapisnika kompletnog sustava.

Jamstveni rok podrazumijeva korektivna otklanjanja naknadno uočenih nepravilnosti koje su uspostavljene, implementirane ili nadograđene kako je usuglašeno između predstavnika Naručitelja i Ponuditelja u fazi razrade i usuglašavanja funkcionalnih (tehničkih) specifikacija sustava.

Za vrijeme jamstvenog roka Ponuditelj se obvezuje:

* da će implementirani sustav besprijekorno funkcionirati, uz uvjet da se isti koristi u skladu s njegovom namjenom i uputama za upotrebu;
* da će na zahtjev Naručitelja o svom trošku ukloniti nedostatak prema prioritetu i vremenu odziva. Nedostatak se prijavljuje putem standardnih kanala (email, Jira i sl.), a model prijave će se definirati s odabranim Ponuditeljem. Vrijeme odziva nakon potvrde primitka prijave je definirano u sljedećoj tablici:

| **PRIORITET ZASTOJA ILI NEISPRAVNOSTI** | **UGROŽENOST POSLOVNOG PROCESA** | **Inicijalno odzivno vrijeme** | **Ciljano vrijeme za rješenje zahtjeva** | **NAČIN PODRŠKE** |
| --- | --- | --- | --- | --- |
| **Prioritet nivoa A**  (Potpuni pad sustava) | Obavljanje poslovnog procesa je u potpunosti onemogućeno. | 30 minuta | 2 sata | Na rješavanju problema će se raditi dok se ne pronađe rješenje. |
| **Prioritet nivoa B**  (Djelomični pad sustava) | Poslovni proces je u funkciji, ali znatno otežan. | 1 sat | 8 sati | Na rješavanju problema će se raditi dok se ne pronađe rješenje. |
| **Prioritet nivoa C**  (Značajan utjecaj na korištenje sustava) | Poslovni proces je ugrožen, ali u funkciji. | 4-8 sati | manje od  2 dana | Rješavanju problema će se pristupiti u dogovoru s predstavnicima MP, a u vrijeme kada će to izazvati najmanje ometanja. |
| **Prioritet nivoa D**  (Ograničen utjecaj na korištenje sustava) | Potreban nadzor ponašanja usluge u poslovnom procesu. | 2 dana | 1 tjedan | Problem će se rješavati u skladu s redovnim poslovanjem Ponuditelja. |

# Poslovna tajna

Ponuditelj se obvezuje da će podatke tehničkog i poslovnog značaja do kojih ima pristup pri izvršavanju ovog Projektnog zadatka čuvati kao poslovnu tajnu. U slučaju da je jedna od strana u projektu odredila za neke podatke viši stupanj tajnosti – primjenjivati će se zakonske odredbe predviđene za određeni stupanj tajnosti.

Obveza čuvanja tajne ostaje i nakon ispunjenja ovog Projektnog zadatka, sukladno najvišim propisanim standardima, a u roku od dvije godine od dana isteka ovog Projektnog zadatka. Ovaj Projektni zadatak ne priječi strane u projektu da se dalje dodatno obvezuju u pogledu zaštite poslovne tajne. U slučaju sukoba između odredbi tih nadopuna i prvotnih odredbi ovog Projektnog zadatka, primjenjivat će se odredbe tih nadopuna.

U slučaju izravnog ili neizravnog otkrivanja podataka tehničkog i poslovnog značaja od strane Ponuditelja projekta, Ponuditelj se obvezuje nadoknaditi Naručitelju svaku štetu koju Naručitelj može trpjeti kao rezultat neovlaštene uporabe ili otkrivanja spomenutih podataka ovog Projektnog zadatka od strane Ponuditelja.